स्व. जयललिता को श्रद्धांजलि अर्पित की: बैठक के बाद नेता प्रतिपक्ष चौधरी अभय सिंह चौटाला तमिलनाडु की पूर्व मुख्यमंत्री स्व. जयललिता की समाधि पर गए और उन्होंने हरियाणा की जनता व इनेलो की ओर से स्व. मुख्यमंत्री पुष्प अर्पित कर श्रद्धांजलि अर्पित की। चौधरी अभय सिंह चौटाला ने कहा कि अन्नाद्रमुक नेता के साथ चौधरी देवीलाल व चौधरी ओमप्रकाश चौटाला के समय से ही बेहद करीबी और घनिष्ठ संबंध रहे हैं। तमिलनाडु के विकास और गरीबों के उत्थान में स्व. जयललिता की बेहद अहम भूमिका रही और वे देश के प्रमुख विपक्षी नेताओं में से एक रही हैं। इनेलो नेता ने कहा कि स्व. जयललिता ने गरीब लोगों को दो वक्त भोजन उपलब्ध कराने के लिए ‘अम्मा रसोई’ व उन्हें चिकित्सा सुविधा उपलब्ध करवाने के लिए ‘अम्मा डिस्पेंसरी’ शुरू करके न सिर्फ लोगों की सेवा की बल्कि पूरे देशवासियों के सामने एक मिसाल कायम की कि कैसे गरीबों के भले के लिए काम किया जा सकता है।